OBJAVA ZA MEDIJE

AGENCIJA STANDARD & POOR'S POVEĆALA SAMOSTALNU OCJENU KREDITNOG REJTINGA HRVATSKE ELEKTROPRIVREDE D.D.

ZAGREB, 26. studenoga 2019. – Agencija Standard & Poor's (S&P) je povećala samostalnu ocjenu kreditnog rejtinga Hrvatske elektroprivrede d.d. na razinu bb+.

Ujedno je potvrđen dugoročni kreditni rejting Hrvatske elektroprivrede d.d. (BB+) uz stabilne izglede kretanja ocjene rejtinga, a koji se u skladu s metodologijama agencije S&P za poduzeća u državnom vlasništvu formira temeljem samostalne ocjene kreditnog rejtinga i ocjene rejtinga Republike Hrvatske kao vlasnika HEP-a.

U izvješću agencije S&P, objavljenom 26. studenoga, navodi se da je HEP poboljšao upravljanje po pitanju izloženosti vrlo promjenjivim hidrološkim okolnostima i fluktuacijama cijena energenata. Navodi se kako je HEP-ova postupna, ali jasna transformacija usmjerena na smanjenje volatilnosti dobiti, zaštitila financijske pokazatelje tijekom posljednjeg sedmogodišnjeg ciklusa u kojem su se izmjenjivale loše i povoljne hidrološke okolnosti.

Analitičari agencije S&P ističu da je poboljšanje samostalne ocjene kreditnog rejtinga društva rezultat očekivanja da će se smanjiti volatilnost HEP-ove dobiti s obzirom na hidrološke okolnosti ili cijene energenata. Vjeruju da će HEP i dalje biti pod utjecajem volatilnosti karakteristične za proizvodnju iz hidroelektrana, ali da će je bolje kontrolirati.

Također se ističe kako je HEP restrukturirao svoje poslovanje da bi osigurao dugoročnu učinkovitost i fleksibilnu strukturu troškova na razini Grupe te se očekuje da će HEP nastaviti ostvarivati dobre poslovne rezultate.

„*Iznimno smo zadovoljni povećanjem samostalne ocjene kreditnog rejtinga što je jasna potvrda aktivnog i kvalitetnog upravljanja ukupnim poslovanjem HEP grupe. Ova ocjena predstavlja priznanje Hrvatskoj elektroprivredi za kontinuirano učinkovito upravljanje vanjskim i unutarnjim čimbenicima poslovanja. Zadržavanje snažnog tržišnog položaja u višegodišnjem razdoblju, financijska likvidnost i stabilnost, HEP čine snažnom kompanijom, spremnom za uspješno poslovanje i otpornom na moguće nepovoljne promjene u poslovnom okruženju. Pokrenuta ubrzana izgradnja novih te rekonstrukcija i modernizacija postojećih energetskih kapaciteta u skladu s obnovljivim scenarijem razvoja HEP-a, strateškim dokumentima Republike Hrvatske te globalnim energetsko-klimatskim ciljevima i trendovima dodatno će povećati buduću operativnu efikasnost HEP grupe*“, izjavio je Frane Barbarić, predsjednik Uprave Hrvatske elektroprivrede d.d.

Kontakt: Sektor za korporativne komunikacije (odnosisjavnoscu@hep.hr)